**Гро́гу** (таксама вядомы як «*Бэбі Ёда*» сярод фанатаў і ў медыяпрасторы) — персанаж з арыгінальнага тэлесерыяла «Мандалорац», выпушчанага стрымінгавым сэрвісам Disney+[en] у межах франшызы «Зорныя войны».

Грогу належыць да той жа неназванай расы з сусвету «Зорных войнаў», што і гранд-майстар Ёда і майстар Ядль[nl]. Як і названыя джэдаі, ён мае вялікія здольнасці да Сілы[en]. На момант з’яўлення ў серыяле Грогу мае 50 гадоў, што па мерках яго расы адпавядае ясельнаму ўзросту ў людзей. Паводле сюжэту серыяла галоўны герой, вядомы як Мандалорац[en], быў наняты, каб высачыць і спаймаць Грогу, а затым перадаць прадстаўнікам паўшай Імперыі[en]. Аднак, падчас выканання задання Мандалорац пранікаецца сімпатыяй да малога і замест таго, каб аддаць дзіцёнка заказчыкам, прымае на сябе ролю прыёмнага таты і абараняе яго ад імперцаў. Перадгісторыя дзіцёнка заставалася цалкам невядомай да эпізода «Раздзел 13: Джэдай», дзе ўпершыню было названа яго імя, а таксама былі раскрыты некаторыя дэталі яго мінулага. Да гэтага моманту персанаж Грогу ў субтытрах і загалоўках зваўся проста «Дзіця».

Грогу з’яўляецца ў кожным эпізодзе першых двух сезонаў серыяла «Мандалорац», за выключэннем эпізода «Раздзел 15: Вернік». Персанаж Грогу быў створаны шоўранерам і стваральнікам серыяла — Джонам Фаўра, які жадаў развіць містычную гісторыю расы і персанажа Ёды. Персанаж Грогу быў зроблены больш глыбокім і развітым, дзякуючы размовам Фаўра з галоўным прадзюсарам Дэйвам Філоні[en] на пачатковым этапе стварэння серыялу. Знешні выгляд Грогу быў распрацаваны канцэпт-арт дызайнерам Крыштыянам Альзманам, сам жа персанаж быў створаны пры дапамозе аніматронікі і лялькавага мастацтва з нязначным ужываннем камп’ютарнай графікі для выяўлення больш глыбокіх акцэнтаў. Лялька была распрацавана кампаніяй Legacy Effects[en]. Акцёр Адам Палі[en], які сыграў Штурмавіка №2 у эпізодзе «Раздзел 8: Выратаванне», паведаміў, што па словах Джона Фаўра, лялька закаштавала каля 5 мільёнаў долараў. Яна кантралюецца двума механікамі, адзін з якіх кіруе вачыма і вуснамі, а іншы — выразам эмоцый на твары. Голас персанажа быў утвораны з камбінацыі дарослага і дзіцячага галасоў, а таксама з запісу гукаў вялікавухай лісіцы і кінкажу. 

Дынаміка зносін паміж Грогу і Мандалорцам увасабляе ў серыяле тэму бацькоўства ў цэлым і ў прыватнасці тэму выхавання татам. Таксама персанаж Грогу раскрывае пытанне дабра і зла, выхавання і інстынктаў.

Грогу атрымаў станоўчы прыём ад фанатаў і крытыкаў, набыў статус прарыўнога персанажа і неўзабаве стаў інтэрнэт-мемам. «The Guardian» назваў яго «*найвялікшым новым персанажам 2019 года*», а «The Hollywood Reporter» напісаў, што персанаж «*увасабляе будучыню Галівуда*». Многія аўтары апісвалі Грогу як ключавую фігуру ў поспеху Disney+. Персанаж Грогу трымаўся ў сакрэце і спецыяльна не ўзгадваўся ў маркетынгавых і мерчэндайз-кампаніях перад выпускам серыяла, каб пазбегнуць уцечкі інфармацыі. У выніку, мерчэндайз па Грогу не быў даступны на момант прэм’еры серыяла ў лістападзе 2019 года, што каштавала Дыснэю, паводле некаторых аналітыкаў, каля 2.7 мільёнаў долараў. Але Боб Айгер, дырэктар Дыснэй, на момант прэм’еры «Мандалорца», абараніў такую стратэгію.

Зноскі
------

1. ↑  *Dan Snierson.*. Adam Pally on his punchy Mandalorian scene: 'Baby Yoda is a bit of a diva' (англ.).  Сайт часопіса «*Entertainment Weekly*» (11 студзеня 2020). Праверана 1 ліпеня 2021.
2. ↑  *Joshua Yehl.*. Baby Yoda Is an Acceptable Name for The Mandalorian's Breakout Star, Says Dave Filoni (англ.).  Сайт «*IGN*» (22 лістапада 2019). Праверана 1 ліпеня 2021.
3. ↑  *Gael Fashingbauer Cooper.*. Baby Yoda: Everything we know about The Mandalorian star (англ.).  Сайт «*CNET[en]*» (23 снежня 2019). Праверана 1 ліпеня 2021.
4. ↑  *Zach Vasquez.*. Big deal, he is: how Baby Yoda became 2019's biggest new character (англ.).  Сайт газеты «*The Guardian*» (3 снежня 2019). Праверана 1 ліпеня 2021.
5. ↑  *Rebecca Keegan.*. In Baby Yoda, Hollywood Sees Its Past, Present and Meme-able Future (англ.).  Сайт газеты «*The Hollywood Reporter*» (19 снежня 2019). Праверана 1 ліпеня 2021.

Спасылкі
--------

* Грогу на сайце «Wookieepedia[en]»


| ⛭«Мандалорац» |
| --- |
| Эпізоды | 

|  |  |
| --- | --- |
| Сезон 1[en] | 
* Раздзел 1: Мандалорац
* Раздзел 2: Дзіця
* Раздзел 3: Грэх
* Раздзел 4: Святыня[en]
* Раздзел 5: Стралок[en]
* Раздзел 6: Вязень[en]
* Раздзел 7: Адплата[en]
* Раздзел 8: Выбаўленне[en]

 |
| Сезон 2[en] | 
* Раздзел 9: Маршал[en]
* Раздзел 10: Пасажыр[en]
* Раздзел 11: Спадкаемца[en]
* Раздзел 12: Аблога[en]
* Раздзел 13: Джэдай[en]
* Раздзел 14: Трагедыя[en]
* Раздзел 15: Вернік[en]
* Раздзел 16: Выратаванне[en]

 |

 |
| Персанажы | 

|  |  |
| --- | --- |
| Новыя[en] | 
* Грогу
* Грыф Карга[en]
* Дзін Джарын[en]
* Збройніца[en]
* Кара Дзьюн[en]
* Кліент[en]
* Куііл[en]
* Моф Гідэан[en]
* Мэйфелд[en]
* Паз Візсла[en]
* Фенек Шанд[en]
* IG-11[en]

 |
| Ранейшыя | 
* Асока Тана[en]
* Біб Фартуна[en]
* Боба Фет[en]
* Коб Вант[en]
* Люк Скайуокер
* R2-D2

 |

 |
| Спін-офы | «Кніга Бобы Фета» |